2.4

V rámci uvedeného akčného plánu je potrebné vykonať nasledujúcich osem opatrení: 2.4.1 Ekodizajn pre viac výrobkov: Smernica o ekodizajne v súčasnosti stanovuje v tejto oblasti minimálne požiadavky na výrobky využívajúce energiu, ako sú napríklad počítače, vykurovacie zariadenia, televízne prijímače a priemyselné ventilátory. Prostredníctvom uvedeného akčného plánu chce Komisia rozšíriť pôsobnosť smernice na všetky energeticky významné výrobky, teda aj na také, ktoré síce pri používaní energiu nespotrebúvajú, ale majú na ňu nepriamy vplyv (napr. okná). Okrem týchto minimálnych požiadaviek je potrebné v smernici tiež stanoviť dobrovoľné referenčné hodnoty pokiaľ ide o environmentálne vlastnosti výrobkov, ktoré sú veľmi šetrné k životnému prostrediu. 2.4.2 Ďalší rozvoj označovania energetických a environmentálnych vlastností výrobkov: Označovanie výrobkov poskytuje spotrebiteľom transparentnosť, pretože uvádza spotrebu energie a environmentálne vlastnosti výrobku. Komisia preto navrhuje rozšíriť povinné označovanie na väčší počet výrobkov vrátane výrobkov využívajúcich energiu a iných energeticky významných výrobkov. Do zoznamu výrobkov, ktorých sa týka smernica 92/75/EHS o uvádzaní spotreby energie na štítkoch, ktorá sa dosiaľ vzťahovala iba na domáce elektrospotrebiče, budú zaradené tiež iné výrobky, ako napríklad okná, s cieľom uvádzať ich izolačné vlastnosti. Zároveň sa zjednoduší súčasný dobrovoľný systém prideľovania environmentálnej značky, ktorý označuje najekologickejšie výrobky a rozšíri sa na služby a také výrobky, ako sú potraviny a nápoje. 2.4.3 Motivačné opatrenia: Akčný plán navrhuje, aby len výrobky s určitým stupňom energetickej účinnosti a určitými environmentálnymi vlastnosťami mohli získať motivačné stimuly a boli akceptované členskými štátmi a inštitúciami Spoločenstva. Je v právomoci členských štátov určiť kedy a v akej forme poskytnú motivačné opatrenia. 2.4.4 Podpora zeleného verejného obstarávania: Verejné orgány vynakladajú 16 % HDP Európskej únie na obstarávanie tovaru a služieb. Obstarávanie ekologických výrobkov a služieb by bolo jasným signálom pre trh a oživilo by dopyt po nich. Komisia preto navrhuje vypracovať nové oznámenie o ekologickom verejnom obstarávaní, ktoré poskytne verejným orgánom usmernenia na splnenie tohto cieľa a ktoré by obsahovalo jednotné kritériá, ciele a technické špecifikácie pre verejné obstarávanie. 2.4.5 Konzistentné údaje a metódy: Environmentálnu výkonnosť výrobkov, ich preniknutie na trh a dosiahnutý pokrok je samozrejme možné merať len na uvedenom základe. 2.4.6 Spolupráca s maloobchodníkmi a so spotrebiteľmi: Bude zriadené maloobchodné fórum, ktoré podporí nakupovanie ekologickejších výrobkov, zníži zaťaženie životného prostredia maloobchodom a jeho dodávateľskými reťazcami a zlepší informovanosť spotrebiteľov. 2.4.7 Podpora efektívneho využívania zdrojov, ekologických inovácií a ekologického potenciálu priemyslu: Na základe skutočnosti, že efektívne využívanie zdrojov znamená vytvoriť viac pri súčasnom využití menej zdrojov, Komisia navrhuje podporiť súčasné úsilie prostredníctvom monitorovania, propagácie a referenčných hodnôt. Ďalšie úsilie sa vyvinie v oblasti ekologických inovácií s cieľom zvýšiť ich význam v európskej inovačnej politike. Komisia preto navrhuje vytvoriť európsky systém overovania environmentálnych technológií, ktorý by bol dobrovoľný a vyžadoval by si štátnu podporu; tým sa zvýši dôvera k novým technológiám prichádzajúcim na trh. Komisia nakoniec navrhuje zrevidovať súčasný systém EÚ pre ekologické riadenie a audit (EMAS) s cieľom pomôcť podnikom optimalizovať svoje výrobné postupy a účinnejšie využívať zdroje. Zámerom revízie je zvýšiť mieru zapojenia spoločností do tohto úsilia a znížiť náklady pre MSP. 2.4.8 Činnosť na svetovej úrovni: Komisia rozširuje svoje ambície aj na medzinárodnú úroveň; preto vo svojom návrhu uvádza tiež podporu sektorových dohôd počas medzinárodných rokovaní o klíme, podporu osvedčených postupov a príslušnej spolupráce, a podporu medzinárodného obchodu s tovarom a službami.